তথ্যবিবরণী নম্বর : ৪৬৬

**দূষণের দায়ে ১৫টি যানবাহনকে ৫১ হাজার টাকা এবং**

**১২টি প্রতিষ্ঠানকে ৩ লাখ ৮৫ হাজার টাকা জরিমানা**

ঢাকা, ২৩ মাঘ (৬ ফেব্রুয়ারি) :

পরিবেশ দূষণবিরোধী অভিযান ও পরিবেশ সংরক্ষণ কার্যক্রমের অংশ হিসেবে আজ পরিবেশ অধিদপ্তরের উদ্যোগে ঢাকা জেলার সাভার, সবুজবাগ, মিরপুর, ভাটারা, লালবাগ ও শনিরআখড়া এলাকায় মোবাইল কোর্ট পরিচালনা করা হয়।

আজকের অভিযানে সাভার উপজেলার হেমায়েতপুর এলাকায় নির্মাণ সামগ্রী খোলা অবস্থায় রেখে বায়ুদূষণের দায়ে ন্যাশনাল ডেভেলপমেন্ট ইঞ্জিনিয়ারিং এবং বিসমিল্লাহ স্টোন ইঞ্জিনিয়ারিং নামক ২টি ঠিকাদারী প্রতিষ্ঠান হতে মোট ১ লাখ ৫০ হাজার টাকা জরিমানা আদায় করা হয়। ভাটারা ও বেড়াইদ এলাকায় নির্মাণ সামগ্রী খোলা অবস্থায় রেখে বায়ুদূষণের দায়ে ৪টি প্রতিষ্ঠান হতে মোট ১ লাখ ৪৫ হাজার টাকা জরিমানা ধার্যপূর্বক আদায় করা হয়। সবুজবাগ এলাকায় নির্মাণ সামগ্রী খোলা অবস্থায় রেখে বায়ুদূষণের দায়ে ৪টি প্রতিষ্ঠান হতে মোট ৬৫ হাজার টাকা জরিমানা ধার্যপূর্বক আদায় করা হয়।

মিরপুর বেড়িবাঁধ এলাকায় যানবাহনের কালোধোঁয়া দ্বারা বায়ুদূষণের দায়ে ১৪টি যানবাহন হতে মোট ৫০ হাজার টাকা জরিমানা ধার্যপূর্বক আদায় করা হয়। শনিরআখড়া এলাকায় মানমাত্রাতিক্ত হর্ন দ্বারা শব্দ দূষণের কারণে ২টি যানবাহন হতে ১ হাজার টাকা জরিমানা ধার্যপূর্বক আদায় করা হয়। লালবাগ এলাকায নির্মাণ সামগ্রী খোলা অবস্থায় রেখে বায়ুদূষণের দায়ে ১টি প্রতিষ্ঠান হতে ১০ হাজার টাকা এবং জেনারেটরের মানমাত্রাতিক্ত শব্দ দ্বারা দূষণের দায়ে ১টি প্রতিষ্ঠান হতে ১০ হাজার টাকা জরিমানা ধার্যপূর্বক আদায় করা হয়।

পরিবেশ অধিদপ্তরের মনিটরিং এন্ড এনফোর্সমেন্ট উইং ও জেলা প্রশাসনের যৌথ উদ্যোগে ঢাকার আশপাশে বায়ুদূষণ বিরোধী চলমান অভিযান অব্যাহত থাকবে।

#

দীপংকর/এনায়েত/রফিকুল/আব্বাস/২০২৩/২১৪৬ ঘণ্টা

তথ্যবিবরণী নম্বর : ৪৬৫

**সংসদ সদস্য বীর মুক্তিযোদ্ধা মোছলেম উদ্দিন আহমদের মৃত্যুতে মন্ত্রী ও প্রতিমন্ত্রীর শোক**

ঢাকা, ২৩ মাঘ (৬ ফেব্রুয়ারি) :

চট্টগ্রাম-৮ আসনের সংসদ সদস্য, চট্টগ্রাম দক্ষিণ জেলা আওয়ামী লীগের সভাপতি, বর্ষীয়ান রাজনীতিবিদ বীর মুক্তিযোদ্ধা মোছলেম উদ্দিন আহমদের মৃত্যুতে গভীর শোক প্রকাশ করেছেন পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন, ভূমিমন্ত্রী সাইফুজ্জামান চৌধুরী, নৌপরিবহন প্রতিমন্ত্রী খালিদ মাহমুদ চৌধুরী, সংস্কৃতি প্রতিমন্ত্রী কে এম খালিদ এবং ধর্ম প্রতিমন্ত্রী মোঃ ফরিদুল হক খান।

মন্ত্রী ও প্রতিমন্ত্রীদ্বয় পৃথক শোকবার্তায় মরহুমের বিদেহী আত্মার মাগফিরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

দীপংকর/এনায়েত/রফিকুল/আব্বাস/২০২৩/২১৩২ ঘণ্টা

তথ্যবিবরণী নম্বর : ৪৬৩

**বীর মুক্তিযোদ্ধা জহুরুল হক মুন্সীর মৃত্যুতে ধর্ম প্রতিমন্ত্রীর শোক**

ঢাকা, ২৩ মাঘ (৬ ফেব্রুয়ারি) :

জামালপুর জেলার বকশিগঞ্জ নিবাসী বীর মুক্তিযোদ্ধা জহুরুল হক মুন্সী (বীর প্রতীক) এর মৃত্যুতে গভীর ও শোক ও দুঃখ প্রকাশ করেছেন ধর্ম প্রতিমন্ত্রী মোঃ ফরিদুল হক খান।

এক শোকবার্তায় প্রতিমন্ত্রী মরহুমের বিদেহ আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

আনোয়ার/এনায়েত/রফিকুল/আব্বাস/২০২৩/২১২৯ ঘণ্টা

তথ্যবিবরণী নম্বর : ৪৬৪

**ইমদাদুল হক চৌধুরীর মৃত্যুতে নৌপরিবহন প্রতিমন্ত্রীর শোক**

ঢাকা, ২৩ মাঘ (৬ ফেব্রুয়ারি) :

গোপালগঞ্জ জেলা আওয়ামী লীগের সাবেক সভাপতি ইমদাদুল হক চৌধুরীর মৃত্যুতে গভীর শোক ও দুঃখ প্রকাশ করেছেন নৌপরিবহন প্রতিমন্ত্রী খালিদ মাহমুদ চৌধুরী ।

আজ এক শোকবার্তায় প্রতিমন্ত্রী মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

জাহাঙ্গীর/এনায়েত/রফিকুল/আব্বাস/২০২৩/২১২৮ ঘণ্টা

তথ্যবিবরণী নম্বর : ৪৬২

**প্রত্যেক দেশের ডাটা সুরক্ষা আইন থাকা প্রয়োজন**

 **---আইনমন্ত্রী**

ঢাকা, ২৩ মাঘ (৬ ফেব্রুয়ারি) :

‘ডাটা সুরক্ষা আইন পাস হলে অনেক মার্কিন প্রতিষ্ঠান বাংলাদেশ ছাড়তে বাধ্য হবে’, মার্কিন রাষ্ট্রদূত পিটার হাসের বক্তব্যের প্রেক্ষিতে সরকার এই আইন পাস করা থেকে পিছিয়ে আসবে কি না সাংবাদিকদের এমন প্রশ্নের জবাবে আইন, বিচার ও সংসদ বিষয়ক মন্ত্রী আনিসুল হক বলেছেন, বর্তমান প্রেক্ষাপটে প্রত্যেক দেশেই ডাটা সুরক্ষা আইন থাকা প্রয়োজন। সেটা তিনিও (পিটার হাস) বলেছেন।

আনিসুল হক বলেন, এ আইনের বিষয়ে পুনরায় স্টেক হোল্ডারদের সঙ্গে আলাপ-আলোচনা করা হবে। আলোচনার মাধ্যমে কোনো অসুবিধা যদি এই খসড়া আইনে থেকে থাকে, তাহলে তা সংশোধন করা হবে।

আজ বিচার প্রশাসন প্রশিক্ষণ ইনস্টিটিউট মিলনায়তনে অতিরিক্ত জেলা ও দায়রা জজদের ‘১১তম ওরিয়েন্টেশন কোর্স’-এর উদ্বোধন অনুষ্ঠান শেষে সাংবাদিকদের প্রশ্নের জবাবে মন্ত্রী এসব কথা বলেন।

মন্ত্রী বলেন, ‘আমি আশা করবো, ডাটা সুরক্ষা আইন পাস হলে অনেক মার্কিন প্রতিষ্ঠান বাংলাদেশ থেকে চলে যাবে- ঢালাওভাবে এমন কথা বলা থেকে সবাই বিরত থাকবো।’

এর আগে বিচারকদের অনুষ্ঠানে আনিসুল হক বলেন, বিচার বিভাগ প্রায় ৩৭ লাখ মামলার বোঝা নিয়ে যথাসম্ভব স্বল্প সময় ও খরচে বিচারিক সেবা প্রদানের লক্ষ্যে এগিয়ে যাচ্ছে। বিচারাধীন মামলার জট কমিয়ে আনা বিচার বিভাগের জন্য অন্যতম চ্যালেঞ্জ। এই চ্যালেঞ্জ মোকাবিলায় বিচারকদের অগ্রণী ভূমিকা পালন করতে হবে। এ সময় প্রশিক্ষণে অংশ নেওয়া অতিরিক্ত জেলা ও দায়রা জজদের নিজ নিজ অভিজ্ঞতার আলোকে কীভাবে মামলার জট কমিয়ে এনে দ্রুত মানসম্পন্ন বিচার সেবা প্রদান করা যায় সেই পরামর্শ দেন আইনমন্ত্রী।

প্রশিক্ষণ ইনস্টিটিউটের মহাপরিচালক বিচারপতি নাজমুন আরা সুলতানার সভাপতিত্বে উদ্বোধন অনুষ্ঠানে বিশেষ অতিথি হিসেবে বক্তব্য দেন আইন ও বিচার বিভাগের সচিব মোঃ গোলাম সারওয়ার।

#

রেজাউল/রাহাত/এনায়েত/সঞ্জীব/রফিক/আব্বাস/২০২৩/২১১৬ ঘণ্টা

Handout Number : 460

**Foreign Minister sends condolences**

**over deadly earthquake in Turkey**

Dhaka, 6 February :

 Foreign Minister Dr. A K Abdul Momen expressed deepest condolences to the Government and the people of Türkiye on the tragic loss of lives in the deadly earthquake that took place in Türkiye today on 6 February 2023.

 In a condolence message sent to Turkish Foreign Minister Mevlüt Çavuşoğlu Dr. Momen said, "At this sad moment, our thoughts and prayers are with the brotherly people of Türkiye, as well as with the families of the victims. We pray to the almighty Allah for divine mercy for those who have lost their lives and for the speedy recovery of those injured."

 "Bangladesh stands beside the brotherly people of Türkiye and is ready to extend any kind of help at this particular time," Dr. Momen said in the message.

Handout Number : 461

**Foreign Minister sends condolences over deadly earthquake in Syria**

Dhaka, 6 February :

 Foreign Minister Dr. A K Abdul Momen expressed deepest condolences over the tragic loss of valuable lives caused by the devastating earthquake hitting the Syrian border today on 6 February 2023.

 In a condolence message sent to Syrian Foreign Minister Dr. Faisal Mekdad, Dr. Momen said, "I extend my profound grief and condolences to the victims of this earthquake; both deceased and the injured, members of the bereaved families as well as to the people of the Syrian Arab Republic as they grieve over this horrific national tragedy."

 "Bangladesh stands in solidarity by the brotherly people of Syria at this critical hour," Dr. Momen said in the message.

#

Mohsin/Enayet/Sanjib/Joynul/2023/2050hour

তথ্যবিবরণী নম্বর : ৪৫৯

**স্মার্ট ডাকঘর প্রতিষ্ঠায় সমীক্ষা প্রতিবেদনের খসড়া প্রকাশ**

ঢাকা, ২৩ মাঘ (৬ ফেব্রুয়ারি) :

 স্মার্ট ডাকঘর প্রতিষ্ঠায় স্মার্ট ডিজিটাইজেশন, স্মার্ট অবকাঠামো, স্মার্ট ব্যবসা এবং স্মার্ট সক্ষমতা এই চারটি অনুষঙ্গ অপরিহার্য। স্মার্ট বাংলাদেশের উপযোগী ডাক সেবা প্রতিষ্ঠায় করণীয় বিষয়ে পরিচালিত সমীক্ষা প্রতিবেদনের খসড়ায় এই চারটি অনুষঙ্গের ওপর গুরুত্বারোপ করা হয়েছে।

 গতকাল ঢাকার আগারগাঁওয়ে ডাক ভবনে ডাক ও টেলিযোগাযোগ মন্ত্রী মোস্তাফা জব্বারের উপস্থিতিতে সমীক্ষা প্রতিবেদনের এই খসড়া উপস্থাপন করা হয়। ডাকঘর ডিজিটাইজেসনের জন্য এটুআই এর ব্যবস্থাপনায় গৃহীত ডিজিটাল সার্ভিস ডিজাইন ল্যাব (ডিএসডিএল) এর সুপারিশ মোতাবেক বাংলাদেশ পোস্ট অফিসের জন্য অটোমেটেড মেইল প্রসেসিং নির্মাণ প্রকল্পের অধীনে এই সমীক্ষাটি পরিচালিত হয়।

 অনুষ্ঠানে স্মার্ট ডাকঘর প্রতিষ্ঠায় পরিচালিত সমীক্ষাটি অত্যন্ত সময়োপযোগী উল্লেখ করে মন্ত্রী বলেন, স্মার্ট বাংলাদেশের জন্য স্মার্ট ডাকঘর অপরিহার্য। ডিজিটাল যুগের উপযোগী ডাক ব্যবস্থা প্রতিষ্ঠায় ডাকঘর ডিজিটাইজেশনের পথ নকশা তৈরি ইতিমধ্যে সম্পন্ন হয়েছে। ডাক ব্যবস্থাকে ডিজিটাইজ করার পাশাপাশি কর্মরত ৪৩ হাজার কর্মকর্তা কর্মচারীকেও ডিজিটাল দক্ষতা প্রদানের মাধ্যমে ডাকঘর ডিজিটাল করার কাজ আমরা শুরু করেছি। জনগণের দোরগোড়ায় ডকুমেন্টসহ বিভিন্ন পণ্য ডেলিভারির বিশাল চাহিদা পূরণে ডাকঘরকে উপযোগী করার চলমান কর্মসূচি সফল করতে সংশ্লিষ্ট সবাইকে সেবার মনোভাব নিয়ে আরো নিষ্ঠা ও আন্তরিকতার সাথে কাজ করার আহ্বান জানান মন্ত্রী।

 সমীক্ষা প্রতিবেদনের খসড়ায় স্মার্ট ডিজিটাইজেশনের জন্য সমন্বিত ডিজিটাল প্লাটফর্ম, পেপারলেস ও

ক্যাশলেস ডাক ব্যবস্থার জন্য করণীয় বিষয়, স্মার্ট অবকাঠামো গঠনে স্বয়ংক্রিয় মেইল প্রসেসিং সেন্টার, চতুর্থ শিল্প বিপ্লবের বিষয়সমূহের অন্তর্ভুক্তি এবং অবকাঠামো ও ডিজিটাল সংযুক্তি বিষয়ে দিকনির্দেশনা প্রদান করা হয়েছে। স্মার্ট ব্যবসার জন্য নতুন ব্যবসায়িক মডেল বাস্তবায়ন, জিটুজি ডাক সেবা এবং ইকোসিস্টেম গড়ে তোলার কথা বলা হয়েছে। স্মার্ট সক্ষমতা তৈরির জন্য মানসিকতা ও বিদ্যমান ধ্যান-ধারণার পরিবর্তন, স্মার্ট প্রযুক্তি গ্রহণ এবং স্মার্ট প্রযুক্তি

ব্যবহারের সক্ষমতা তৈরি ইত্যাদি বিষয়ে গুরুত¦ারোপ করা হয়েছে। খসড়া প্রতিবেদনে স্মার্ট ডাকঘর বাস্তবায়নে স্মার্ট বিপিও কমিশন গঠন, স্মার্ট বিপিও টাস্কফোর্স গঠন, ডিপিপি প্রস্তুত, স্মার্ট বিপিও কৌশল প্রণয়ন এবং ডাক ও টেলিযোগাযোগ বিভাগ কর্তৃক আর্থিক উৎস ও নীতিগত সিদ্ধান্ত গ্রহণ, স্মার্ট ভিশন বাস্তবায়ন রোডম্যাপ তৈরি এবং এ বিষয়সমূহের অগ্রগতি পর্যবেক্ষণ, ট্র্যাকিং ও প্রগ্রেস সংক্রান্ত বিষয়টি সুপারিশমালা হিসেবে তুলে ধরা হয়।

 উল্লেখ্য, ডাক সেবা প্রদান ও গ্রহণকারীসহ সংশ্লিষ্ট অংশীজনদের মতামত ও সুপারিশের ভিত্তিতে বিবেচনার জন্য চূড়ান্ত প্রতিবেদন পেশ করা হবে।

 ডাক অধিদপ্তরের মহাপরিচালক মোঃ হারুনুর রশিদের সভাপতিত্বে অনুষ্ঠানে ডাক ও টেলিযোগাযোগ বিভাগের অতিরিক্ত সচিব জিনাত আরা, এটুআই কর্মকর্তা ফরহাদ জাহিদ শেখ সাব্বির রহমান, প্রকল্প পরিচালক মোঃ ছালেহ আহম্মাদ এবং পরামর্শক প্রতিষ্ঠানের প্রতিনিধিরা উপস্থিত ছিলেন।

#

 শেফায়েত/রাহাত/সঞ্জীব/মাহমুদ/জয়নুল/২০২৩/১৯৫০ঘণ্টা

তথ্যবিবরণী নম্বর: ৪৫৮

**বিদেশে টাকা পাচার বন্ধে রাজস্ব বিভাগকে শক্তিশালী ভূমিকা রাখতে হবে**

 **--কৃষিমন্ত্রী**

ঢাকা, ২৩ মাঘ (৬ ফেব্রুয়ারি) :

কৃষিমন্ত্রী ও আওয়ামী লীগের প্রেসিডিয়াম সদস্য ড. মো. আব্দুর রাজ্জাক বলেছেন, বিদেশে টাকা পাচার বন্ধ করতে হবে। বহু টাকা এ দেশ থেকে কানাডার বেগমপাড়া, দুবাইসহ বিভিন্ন দেশে চলে যাচ্ছে। আন্ডার ভয়েস, ওভার ভয়েসসহ নানাভাবে যে কেউ চাইলেই খুব সহজেই বিদেশে টাকা পাঠাতে পারে। এটিকে কঠোরভাবে দমন করতে হবে। এক্ষেত্রে রাজস্ব বিভাগের কর্মকর্তাদেরকে শক্তিশালী ভূমিকা রাখতে হবে।

আজ রাজধানীর বঙ্গবন্ধু আন্তর্জাতিক সম্মেলন কেন্দ্রে কাস্টমস বিষয়ক সেমিনারে মন্ত্রী এসব কথা বলেন। জাতীয় রাজস্ব বোর্ড রাজস্ব সম্মেলন ২০২৩ উপলক্ষ্যে ‘বাংলাদেশ কাস্টমস: স্মার্ট বাংলাদেশ বিনির্মাণের সারথি’ শীর্ষক সেমিনারের আয়োজন করে।

এ সময় রাজস্ব আরো বাড়ানোর তাগিদ দিয়ে মন্ত্রী বলেন, আগের তুলনায় রাজস্ব অনেক বেড়েছে, কিন্তু রাজস্ব- জিডিপি অনুপাতে আমরা এখনো অনেক পিছিয়ে আছি। এটিকে আরো বাড়ানো উচিত। বিশেষ করে আয়কর খাতে আমরা এখনো সফল হতে পারিনি। সেজন্য, রাজস্ব বিভাগের সক্ষমতা ও দক্ষতা আরো বাড়াতে হবে।

মন্ত্রী বলেন, প্রধানমন্ত্রী শেখ হাসিনার নেতৃত্বে বিগত ১৪ বছরে অর্থনীতি, কৃষি, যোগাযোগ, শিক্ষা, স্বাস্থ্যসহ সকল ক্ষেত্রে দেশের যে অভূতপূর্ব উন্নয়ন হয়েছে, সারা বিশ্ব তার স্বীকৃতি দিচ্ছে, প্রশংসা করছে। বিশ্বব্যাংক, আইএমএফ, এডিবিসহ বিভিন্ন প্রতিষ্ঠান ও আন্তর্জাতিক মিডিয়া বাংলাদেশের অর্থনৈতিক প্রবৃদ্ধি ও উন্নয়নের প্রশংসা করছে। সেখানে দেশের ভিতরে কেউ কেউ এ নিয়ে প্রশ্ন তোলে, যা কোনোভাবেই কাম্য নয়। জাতি হিসেবে আমাদের আত্মসম্মানবোধ থাকা উচিত।

সেমিনারে সভাপতিত্ব করেন জাতীয় রাজস্ব বোর্ডের চেয়ারম্যান আবু হেনা মো. রহমাতুল মুনিম। বিশেষ অতিথি হিসেবে বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সিনিয়র সচিব আহমেদ মুনিরুছ সালেহীন। পৃথক দুটি প্রবন্ধ উপস্থাপন করেন চট্টগ্রাম কাস্টমস ও বন্ড কমিশনারেটের কমিশনার মাহবুবুর রহমান ও চট্টগ্রাম কাস্টমসের কমিশনার ফাইজুর রহমান।

#

কামরুল/রাহাত/সঞ্জীব/মাহমুদ/লিখন/২০২৩/১৮৫৫ঘণ্টা

তথ্যবিবরণী নম্বর : ৪৫৭

**গ্রামীণ অর্থনীতি শক্তিশালী করলে করদাতার সংখ্যাও বাড়বে**

 **--- স্থানীয় সরকার মন্ত্রী**

ঢাকা, ২৩ মাঘ (৬ ফেব্রুয়ারি) :

 বর্তমান সরকারের শাসনামলে গ্রামীণ অর্থনীতিতে বৈপ্লবিক পরিবর্তন হয়েছে। গ্রামীণ অর্থনীতিতে ক্রেতা ও ভোক্তার সংখ্যা ক্রমান্বয়ে বাড়ছে। গ্রামের মানুষের সক্ষমতা আরো বৃদ্ধি করে গ্রামেও আয়কর জাল সম্প্রসারণ করতে হবে। আজ ঢাকায় বঙ্গবন্ধু আন্তর্জাতিক সম্মেলন কেন্দ্রে আয়কর বিষয়ক সেমিনারে প্রধান অতিথির বক্তব্যে এসব কথা বলেছেন স্থানীয় সরকার মন্ত্রী মোঃ তাজুল ইসলাম।

 মন্ত্রী বলেন, জাতির পিতা বঙ্গবন্ধু শেখ মুজিবুর রহমানকে ১৯৭৫ সালে যখন হত্যা করা হয় তখন বাংলাদেশের মাথাপিছু আয় ছিল ২৭৭ মার্কিন ডলার। ১৯৯৫ সালে বাংলাদেশের মাথাপিছু আয় ৩২৯ ডলার। ২১ বছরে মাথাপিছু আয়ের পার্থক্য মাত্র ৫২ মার্কিন ডলার। প্রধানমন্ত্রী শেখ হাসিনা ২০০৯ সালে যখন ক্ষমতা গ্রহণ করেন তখন দেশের মাথাপিছু আয় ছিল ৭০০ মার্কিন ডলার, বর্তমানে তা ২ হাজার ৮২৪ ডলারে উন্নীত হয়েছে। মাত্র ১৪ বছরে ২১২৪ ডলারের মাথাপিছু আয়ের পার্থক্যটা অভূতপূর্ব এবং অসাধারণ।

 এ সময় মন্ত্রী বলেন, বাংলাদেশের অর্থনীতির অপার সম্ভাবনা রয়েছে কারণ আমাদের ৬৭ শতাংশ জনগোষ্ঠী যুবক যারা অর্থনীতির চাকা সচল রাখতে ব্যাপক ভূমিকা রাখছে। এছাড়া এলডিসি থেকে উত্তরণের মাধ্যমে বাংলাদেশ আজ বিশ্বের দরবারে সমাদৃত হচ্ছে বলেও জানান মন্ত্রী। তিনি আরো বলেন, আইএমএফ পাকিস্তানকে আবেদন করার দুই বছর পর এখনো ঋণ দেয়নি অথচ বাংলাদেশকে ৬ মাসে ঋণ অনুমোদন দিয়েছে। এ থেকে প্রমাণিত হয় বাংলাদেশের অর্থনীতি যথেষ্ট শক্তিশালী ভিত্তির ওপর দাঁড়িয়ে আছে।

 মোঃ তাজুল ইসলাম বলেন, জাতির পিতার স্বপ্নের বাংলাদেশ প্রতিষ্ঠায় জাতীয় রাজস্ব বোর্ডের অপরিসীম গুরুত্ব রয়েছে। মন্ত্রী বলেন, মানুষ যাতে হয়রানিমুক্ত পরিবেশে আয়কর প্রদান করতে পারে সে ব্যবস্থা নিতে হবে জাতীয় রাজস্ব বোর্ডকে। সেজন্য আয়কর ব্যবস্থায় সমন্বিত ডিজিটালাইজেশন ব্যবস্থা চালু হয়েছে এবং তা ভবিষ্যতে আরো শক্তিশালী হবে। এ সময় কর প্রদানের মাধ্যমে জাতীয় উন্নয়নে সবাইকে অংশগ্রহণ করারও আহ্বান জানান তিনি।

 জাতীয় রাজস্ব বোর্ডের আয়োজনে ‘আয়কর ব্যবস্থার ক্রমবিকাশ ও বাংলাদেশের অগ্রযাত্রায় আয়করের ভূমিকা’ এবং ‘আয়কর ব্যবস্থার আধুনিকায়ন ও ভবিষ্যৎ পরিকল্পনা’ শীর্ষক সেমিনারে বিশেষ অতিথি হিসেবে উপস্থিত ছিলেন বাংলাদেশের মহাহিসাব নিরীক্ষক ও নিয়ন্ত্রক মোহাম্মদ মুসলিম চৌধুরী এবং সভাপতিত্ব করেন জাতীয় রাজস্ব বোর্ডের চেয়ারম্যান আবু হেনা মোঃ রহমাতুল মুনিম।

#

টিপু/রাহাত/সঞ্জীব/মাহমুদ/জয়নুল/২০২৩/১৯৪৫ঘণ্টা

তথ্যবিবরণী নম্বর : ৪৫৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৩ মাঘ (৬ ফেব্রুয়ারি) :

 স্বাস্থ্য অধিদপ্তরের তথ্যানুযায়ী রবিবার সকাল ৮টা থেকে আজ সোমবার সকাল ৮টা পর্যন্ত ২৪ ঘণ্টায় দেশে ১৩ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৫৮ শতাংশ। এ সময় ২ হাজার ২৪৭ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৪ হাজার ৫১৩ জন।

**#**

কবীর/রাহাত/রেজাউল/২০২৩/১৭৩৮ ঘণ্টা

তথ্যবিবরণী নম্বর :৪৫৫

**স্মার্ট বাংলাদেশ গড়তে নিরাপদ খাবার নিশ্চিতের বিকল্প নেই**

 **--খাদ্যমন্ত্রী**

জাপান (টোকিও), ২৩ মাঘ (৬ ফেব্রুয়ারি)

খাদ্যমন্ত্রী সাধন চন্দ্র মজুমদার বলেছেন, বর্তমান সরকারের লক্ষ্য জনগণের খাদ্য নিরাপত্তা ও একই সাথে নিরাপদ খাবার প্রাপ্তি নিশ্চিত করা। আর নিরাপদ খাবার নিশ্চিত করার কাজে জাপান ইন্টারন্যাশনাল কো-অপারেশন এজেন্সি (জাইকা) গুরুত্বপূর্ণ ভূমিকা রেখে চলেছে।

আজ জাপানের টোকিওতে জাইকা হেড কোয়াটার্সে জাইকা প্রতিনিধিদলের সাথে এক বৈঠকে মন্ত্রী এসব কথা বলেন। এসময় তাঁরা নিরাপদ খাদ্য কর্তৃপক্ষের জাইকা সাহায্যপুষ্ট চলমান প্রকল্প ও ভবিষ্যৎ প্রকল্পের বিষয়ে বিস্তারিত আলোচনা করেন।

মন্ত্রী বলেন, স্মার্ট বাংলাদেশ গড়তে নিরাপদ খাবার নিশ্চিতের বিকল্প নেই। সেকারণেই প্রধানমন্ত্রী শেখ হাসিনার ঐকান্তিক প্রচেষ্টায় নিরাপদ খাদ্য কর্তৃপক্ষ গঠিত হওয়ার পর থেকে ভোক্তার কাছে নিরাপদ খাদ্য পৌঁছে দিতে এ দপ্তর নিরলস কাজ করে যাচ্ছে। তিনি বলেন, ৬৪ জেলা অফিসের মাধ্যমে নিরাপদ খাদ্য কর্তৃপক্ষের কার্যক্রম চলছে। প্রশিক্ষণের মাধ্যমে কর্মকর্তাদের সক্ষমতা বাড়াতে পারলে জনগণের নিরাপদ খাদ্য প্রাপ্তি নিশ্চিত করতে তারা আরো জোরালো ভূমিকা রাখতে পারবে।

মন্ত্রী আরো বলেন, জাইকার অর্থায়নে বিভাগীয় পর্যায়ে টেস্টিং ল্যাব হচ্ছে। এর পাশাপাশি দেশের বাইরে থেকে অনিরাপদ খাদ্য যাতে দেশের ভোক্তার কাছে না আসতে পারে তার জন্য ঢাকা ও চট্টগ্রামসহ পোর্ট এন্ট্রিতেও টেস্টিং ল্যাব স্থাপন করা প্রয়োজন।

জাইকার সিনিয়র ভাইস প্রসিডেন্ট ইমোতো সাচিকো বলেন, জাপানের সাথে বাংলাদেশের সম্পর্ক উল্লেখ করার মতো। জাপান দক্ষিণ এশিয়ার সাকসেস স্টোরি হিসেবে বাংলাদেশকে দেখতে চায়। সেকারণেই মেট্রোরেল, পাতাল রেল ও শাহজালাল আন্তর্জাতিক বিমান বন্দরের তৃতীয় টার্মিনাল নির্মাণে জাইকা তথা জাপান সম্পৃক্ত হয়েছে। এতে দু’দেশের মধ্যে কৌশলগত বন্ধুত্বও শক্তিশালী হবে।

এসময় খাদ্য সচিব ইসমাইল হোসেন, অতিরিক্ত সচিব (প্রশাসন) মোঃ মজিবর রহমান, নিরাপদ খাদ্য কর্তৃপক্ষের চেয়ারম্যান মোঃ আব্দুল কাইউম সরকার, নিরাপদ খাদ্য কর্তৃপক্ষের সদস্য রেজাউল করিম, মঞ্জুর মোর্শেদ আহমেদ এবং জাপানে বাংলাদেশ দূতাবাসের ইকোনমিক মিনিস্টার নাসির এরশাদ, জাইকার ডাইরেক্টর অসিমা কেনসুকি ও ডেপুটি ডাইরেক্টর ফুজি তরুয়াকি উপস্থিত ছিলেন।

পরে মন্ত্রীর নেতৃত্বে বাংলাদেশ প্রতিনিধিদল জাপানের মিনিস্ট্রি অভ্ হেলথ, লেবার এন্ড ওয়েলফেয়ার এর ফুড স্যানিটেশন মনিটরিং কর্মকর্তাদের সাথে মতবিনিময় করেন।

#

কামাল/রাহাত/সঞ্জীব/মাহমুদ/লিখন/২০২৩/১৬১৮ঘণ্টা

তথ্যবিবরণী নম্বর : ৪৫৪

**কর্মী থেকে নেতা মোসলেম উদ্দিন নেতৃত্বের প্রতি অবিচল আনুগত্যের দৃষ্টান্ত**

 **--তথ্য ও সম্প্রচার মন্ত্রী**

ঢাকা, ২৩ মাঘ (৬ ফেব্রুয়ারি) :

সদ্যপ্রয়াত সংসদ সদস্য মোসলেম উদ্দিন আহমেদকে কর্মী থেকে নেতা হওয়া এবং নেতৃত্বের প্রতি অবিচল থাকার অনুসরণীয় দৃষ্টান্ত আখ্যা দিয়ে তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান
মাহ্‌মুদ বলেছেন, ‘এক-এগারোর পট পরিবর্তনের পর যে প্রান্তিক নেতৃবৃন্দ জননেত্রী শেখ হাসিনার পক্ষে দাঁড়িয়েছিলেন, তার মধ্যে মোসলেম উদ্দিনও ছিলেন, আমি তার বিদেহী আত্মার মাগফেরাত কামনা করি।’

আজ রাজধানীর বঙ্গবন্ধু এভিনিউয়ে বাংলাদেশ আওয়ামী লীগের কেন্দ্রীয় কার্যালয়ের সামনে চট্টগ্রাম-৮ আসনের সদ্যপ্রয়াত সংসদ সদস্য ও চট্টগ্রাম দক্ষিণ জেলা আওয়ামী লীগের সভাপতি মোসলেম উদ্দিন আহমেদের জানাযা শেষে সাংবাদিকদের সাথে কথা বলেন মন্ত্রী। দলের সাধারণ সম্পাদক এবং সড়ক পরিবহন ও সেতুমন্ত্রী ওবায়দুল কাদের, সভাপতিমণ্ডলীর সদস্য ইঞ্জি. মোশাররফ হোসেন এমপি, চট্টগ্রামের সামশুল হক চৌধুরী এমপি, এ বি এম ফজলে করিম চৌধুরী এমপি, ত্রাণ ও সমাজ কল্যাণ বিষয়ক সম্পাদক আমিনুল ইসলাম আমিন এবং দপ্তর সম্পাদক ব্যারিস্টার বিপ্লব বড়ুয়া প্রয়াতের শেষকৃত্যে অংশ নেন।

প্রয়াতের প্রতি শ্রদ্ধা জানিয়ে তথ্যমন্ত্রী বলেন, আমরা এমন একজন নেতা হারিয়েছি যার সাথে আমাদের দীর্ঘ কয়েক দশকের সম্পর্ক। তার জীবন থেকে অনেক শিক্ষণীয় আছে উল্লেখ করে মন্ত্রী বলেন, কীভাবে কর্মী থেকে নেতা হওয়া যায়, কর্মীদের সাথে কীভাবে সার্বক্ষণিক থাকা যায় এবং নেত্রী ও নেতৃত্বের প্রতি কীভাবে অবিচল থাকা যায়, সেটি তার কাছ থেকে শেখার আছে।’

ইতিহাসের দিকে তাকিয়ে সম্প্রচারমন্ত্রী হাছান মাহ্‌মুদ বলেন, ‘মোসলেম উদ্দিন আহমেদ আমাদের দলের একজন পোড়খাওয়া কর্মী ছিলেন, মুক্তিযুদ্ধের সময় মুক্তিযুদ্ধে গিয়েছিলেন। তিনি এবং এ বি এম মহিউদ্দিন চৌধুরী এক সাথে পাকিস্তানিদের হাতে ধরা পড়েছিলেন ও পরে পাগলের অভিনয় করে মুক্তিলাভ করেন।’

ড. হাছান মাহ্‌মুদ বলেন, ‘তার জীবন কর্মী থেকে নেতা হওয়ার জীবন। তখন চট্টগ্রাম শহর ছাত্রলীগ ছিল, মোসলেম উদ্দিন চট্টগ্রাম শহর ছাত্রলীগের সভাপতি ছিলেন, এরপর তিনি যুবলীগের সভাপতি হন। তারপর তাকে দক্ষিণ জেলা আওয়ামী লীগের সাধারণ সম্পাদকের দায়িত্ব দেওয়া হয়। দীর্ঘ দুই দশক তিনি সেই দায়িত্ব পালন করেন এবং শেষে এক দশকের বেশি সময় তিনি সভাপতির দায়িত্ব পালন করেছেন।’

উল্লেখ্য, চট্টগ্রামের বোয়ালখালী-চান্দগাঁও আসনের সংসদ সদস্য বীর মুক্তিযোদ্ধা মোসলেম উদ্দিন আহমেদ রোববার দিবাগত রাতে রাজধানীর এভারকেয়ার হাসপাতালে ক্যান্সারের চিকিৎসাধীন অবস্থায় ৭৩ বছর বয়সে মৃত্যুবরণ করেন। ১৯৭১ সালে তিনি মুক্তিযুদ্ধে অংশ নেন। ১৯৮২ সালে ছাত্রলীগের চট্টগ্রাম শাখার সাধারণ সম্পাদক হিসেবে নিযুক্ত হন। আওয়ামী লীগের চট্টগ্রাম দক্ষিণ জেলা শাখার বর্তমান সভাপতির দায়িত্বে ছিলেন তিনি।

#

আকরাম/রাহাত/মাহমুদ/রেজাউল/২০২৩/১৬৪৬ ঘণ্টা